nl cy cy ceb fi cy nl en nl cy cy cy fr cy cy fr cy cy fr cy cy fr cy cy cy es cy cy es cy cy es cy cy es cy cy en cy cy de cy cy cy en cy cy cy ca cy cy cy cy cy cy cy en cy en en en en en en cy cy en cy cy cy fr es en en cy
Chamonix i Zermatt Gorffennaf 3-16
Yr Haute Route i Gerddwyr
Dim ond tri ohonom aeth ar y daith yma John Arthur, John Parry a fi. ‘Roedd un neu ddau arall wedi ystyried dod ond am amrywiol resymau wedi methu ymuno. Gan i ni adael y trefniadau tan y munud olaf ‘roedd hyn yn ffodus gan y byddai wedi bod yn anodd hefo criw mwy am nad oeddem wedi archebu llefydd i aros yn y cytiau a’r gwestai (ac eithrio'r ddwy noson gyntaf). Hedfan o Lerpwl i Genefa a chael tacsi ymlaen i Argentiere ger Chamonix. Cychwyn ein taith yng ngolwg Mt. Blanc a 12 diwrnod o gerdded ac ychydig o sgramblo o’n blaenau cyn cyrraedd ein nod ger llethrau’r Matterhorn.
Argentiere i Trïent dros Col de Balmne 2204 m (y ffin rhwng Ffrainc a’r Swistir)
Golygfeydd gwych ar yn ôl i gyfeiriad Mt. Blanc. Cael croeso gyda’r nos gan i ni gael pryd hefo teulu’r lletywr ar gwesteion eraill.
Trïent i Champex dros Fenetre d’Arpette 2665 m.
Codi ryw 1400 m a cherdded heibio rhewlif Trïent. Nifer o deithwyr ar y llwybr yma a'r mwyafrif yn gwneud cylchdaith Mt. Blanc (sydd yn ôl y sôn yn daith haws). Ar ôl cerdded lawr o’r uchelderau mwynhau cacen lus.
Champex, Le Châble, Verbier ac ymlaen i gaban de Mont Fort
Cyfuno dau ddiwrnod o deithio heddiw gyda chymorth cerbyd cebl. Y bore yn cerdded i lawr ochr y dyffryn mewn ardal wledig a’r pnawn yn yr ucheldir yn cerdded i’r cwt. Diwrnod eithaf ysgafn a’r diwrnod cyntaf i ni gael glaw. ‘Roedd y cwt yma yn un cysurus iawn, bwyd da hefyd ac wedi i’r cymylau glirio ‘roedd y golygfeydd yn drawiadol.
Caban de MontFort i Gaban de Prafleuri
Dyma un o’r diwrnodiau mwyaf anturus yn fy marn i ‘roedd angen croesi tair Côl , sef Col de la Chaux 2940 m, Col de Louive 2921 m a Col de Prafleuri 2965 m. Y tywydd yn gyfnewidiol, glaw, eira a niwl ond yn gwella at y pnawn. Bu rhaid dringo i fyny trwy’r eira i groesi Chaux ond yr oedd yn ddigon meddal i ni gicio tyllau ynddo (hyn yn ffodus gan nad oeddem yn cario cramponau). Bu rhaid croesi afon yn rhedeg allan o rewlif y Grand Desert ‘roedd y dŵr yn oer wrth gwrs ond yn ffodus nid oedd yr afon yn uchel.
Cyrraedd caban Praflueri a chael ein gyrru i gysgu i’r hen gaban gan fod yr un newydd yn llawn (llawer brafiach na chael ein gwasgu mewn ystafell hefo ryw naw arall!)
Caban de Prafleuri i Arolla
Dau gol heddiw sef Col des Roux 2804 m a Col de Riedmatten 2919 m (neu Pas de Chevres 2855 m drwy ddefnyddio ystolion). Hanner cyntaf y diwrnod yn daith eithaf hamddenol ar hyd ochor llun Lac des Dix a’r ail hanner yn fwy anturus, ‘roedd dringo'r ystôl i groesi Pas de Cherves yn brofiad i’w gofio. Ffodus iawn i gael gwesty moethus iawn yn Arolla, ac yn rhesymol gan ein bod yn cysgu yn ei entrychion.
Arolla i La Sage
Taith eithaf rhwydd a byr heddiw er bod ambell i raff ar rhai o’r ochrau mwyaf serth (heb fawr o’i hangen). Cyfle i hamddena wrth Lac Bleu a chael cinio mewn caffi ar y llwybr (moethusrwydd o’i gymharu ag ambell i frechdan oedd wedi ei chadw ers brecwast ar y dyddiau blaenorol). Llwyddo i fynd ar goll yn yr iseldir gan bod cymaint o lwybrau ond cyrraedd La Sage yn y diwedd ar ôl gwneud diwrnod hawdd yn anoddach.
La Sage i Cabane De Moiry
Taith hirach heddiw pawb arall wedi cael brecwast a chychwyn o’n blaen. Yr haul yn danbaid a gwaith dringo i Col du Tsate 2868 m. O’r col yma gallem weld Cabane de Moiry yn y pellter uwchben rhan isaf rhewlif de Moiry. Y gwres llethol a’r dringo yn flinedig ac yr oeddwn yn falch o gyrraedd y caban. Yn anffodus roedd y caban yn cael ei ail wampio a doedd dim cyfleusterau i ymolchi wyneb heb sôn am gael cawod ( diolch am y “Wet Wipes” John). Ond roedd y golygfeydd dros y mynyddoedd cyfagos a’r rhewlif yn gwneud i fyny am y diffygion yma.
Cabane De Moiry i Zinal.
Croesi un col sef de Sorebois 2847 m. Yn ogystal â’r golygfeydd r’oedd y blodau ar y llethrau yn ein gorfodi i aros yn aml i dynnu lluniau. Zinal yn le poblogaidd gan sgiwyr, a’r pentref (neu’r dref) yn eithaf mawr felly dim problem cael lle i aros yma.
Zinal i Gruben dros Forcletta 2874 m
Y bore yn wlyb a niwlog ond gwella at y pnawn, trueni i ni golli'r golygfeydd at y Weisshorn. Gwesty da eto ac ystafell i ryw 12 ond dim ond 5 ohonom ynddi.
Gruben i St Niklaus dros yr Augstbordpass 2894 m
Hon oedd y “pass” olaf y byddai raid i ni eu croesi (fe welwch fod y “Col” wedi newid i “Pass” nawr gan i ni adael y Swistir Ffrangeg a chyrraedd y Swistir Almaeneg ei hiaith). ‘Roedd ychydig o eira yma ond dim byd i’n rhwystro. Y llwybrau ar y ffordd i lawr yn ymddangos yn hynafol wedi ei hadeiladu yn ganol y cerrig mawr rhydd. St Niklaus yn dref ar ddyffryn Mattertal sydd yn arwain at Zermatt ‘roedd yn hawdd cael gwesty yma.
Fe ellid cyrraedd Zermatt mewn diwrnod o St. Niklaus drwy gymryd llwybr i fyny'r cwm ond llawer mwy diddorol yw cymryd deuddydd i deithio ar hyn llwybr uwch yr EUROPAWEG
Gasssenired i’r Europa Hut
I arbed ryw 2 awr o gerdded mae modd cymryd bws (os codwch chi’n ddigon cynnar) o St Niklaus i Gassenired a dyna beth wnaethom ni..
Un arall o’r diwrnodiau anturus . Cerdded heibio i gerflun o St Bernad ar lwybr yn dirywio wrth godi. Angen cerdded dros folderi am ddarnau hir a dilyn rhannau o’r llwybr hefo rhaffau yn ganllawiau. Difyr iawn a golygfeydd trawiadol eto o’r mynyddoedd ar cwm oddi tanom, ond y Matterhorn yn dal yn guddiedig! Yr Europa Hut yn llawn ond llwyddo i gael gwely eraill yn cysgu ar y lloriau. Gyda’r nos clywed y cerrig yn powlio i lawr y llethrau lle yr oeddem i groesi yfory!
Europa Hut i Zermatt
Llwybr digon tebyg i ddoe ac ambell dwnnel a phont (go fregus) i’w croesi. Y Matterhorn o’r diwedd yn datgelu ei hun ac yn ein denu yn ein blaenau i Zermatt
Wedi dringo dros 11 “Col” a chodi 12,000 m pellter o dros 180 km (Nês i 230 km efallai pe cymerid i ystyriaeth y codi a'r gostwng!). Felly, ar gyfartaledd ‘roedd angen codi ryw 1,000 m y dydd.
Diwrnod wrth gefn oedd hwn rhag ofn y byddai problem ond gan na chafwyd rhai cawsom ei ddefnyddio i gerdded yng nghyffiniau'r Matterhorn. Gorffen gyda phryd gyda’r nos mewn un o’r gwestai moethus i ddathlu'r diweddglo i daith lwyddiannus.
Os am wneud y daith yma eich hun awgrymaf y teithlyfr “Chamonix to Zermatt” gan Kev Reynolds. Fe ddyliai dau fap 1:50,000 fod yn ddigonol gan fod y llwybrau ar y cyfan wedi eu marcio’n glir. Wedi dweud hyn eithriad oedd i ni gwblhau'r daith o fewn yr amser penodedig ac fe fyddwn i yn ychwanegu ryw 20% at yr amseroedd yn enwedig os yw’r tywydd yn anffafriol.
Mae’n anodd dethol lluniau ond gwnes ymgais. Fe welwch lun ar y diwedd o John Parry yn eithaf blinedig ond druan o John Arthur fel y gwelwch bu raid ei adael o yn Zermatt!
Adroddiad gan Gwyn Williams (Chwilog)
Lluniau gan Gwyn Williams (Chwilog) ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51